পুজোর আগেই পর্যটকদের জন্য সুখবর, খুলছে ডুয়ার্সের জঙ্গল

জলপাইগুড়ি: অপেক্ষার অবসান। পুজোর আগেই খুলতে চলেছে ডুয়ার্সের (Dooars Tourism) জঙ্গল। আগামী ১৬ সেপ্টেম্বর থেকে সর্বসাধারণের জন্য খুলতে যাচ্ছে ডুয়ার্সের জঙ্গল। তবে জঙ্গল খোলার আগেই বন দফতরের কাছে একগুচ্ছ দাবি আলিপুরদুয়ার জেলার কোদালবস্তির পর্যটন ব্যবসায়ীদের। গাইড নিয়োগ থেকে শুরু করে সাফারি রুট বাড়ানো এবং গাড়ির সংখ্যা বাড়ানোর দাবি বন দফতরের কাছে।

গত ১৬ জুন থেকে তিন মাসের জন্য বন্ধ ছিল ডুয়ার্সের জঙ্গল। তবে পুজোর আগেই খুলে যাচ্ছে ডুয়ার্সের সমস্ত জাতীয় উদ্যান ও সংরক্ষিত বনাঞ্চল। জঙ্গল খোলার আগেই একগুচ্ছ দাবি পর্যটন ব্যবসায়ীদের। তাদের দাবি, জঙ্গলে ঘেরা এই গ্রামে পর্যটকদের আনাগোনা বাড়লেও বাড়েনি সাফারি গাড়ির সংখ্যা। পর্যটন ব্যাবসায়ীরা জানাচ্ছেন, বর্তমান সময়েও কোদালবস্তি এলাকায় জঙ্গল সাফারির জন্য চারটি গাড়ি বরাদ্দ। কিন্তু কোদালবস্তি এলাকায় পর্যটক সংখ্যা যত হয়, সেখানে চারটি সাফারি গাড়ি একেবারেই পর্যাপ্ত নয়। তাই বনদফতরের কাছে ৪টি সাফারি গাড়ির দাবি পর্যটন ব্যাবসায়ীদের।

আরও পড়ুন: সরকারি হাসপাতালের প্রচেষ্টায় নতুন জীবন পেল পল্লবী মন্ডল

পাশাপাশি, কোদালবস্তি এলাকায় তিনটি সাফারি রুট আছে, সেই রুটের সংখ্যা বর্তমানে আরও কিছুটা বাড়ানোর দাবিও রাখলেন তাঁরা। সমস্ত বিষয়গুলি ঊর্ধ্বতন কর্তৃপক্ষকে জানানোর আশ্বাস দিয়েছেন জলদাপাড়া সহকারী বন্যপ্রাণ আধিকারিক নভিকান্ত বাঁ। পুজোর আগেই খুশির হাওয়া ডুয়ার্সের জঙ্গল। পর্যটন ব্যবসায়ীদের দাবি কী মানবে ঊর্ধ্বতন কর্তৃপক্ষ?

অন্য খবর দেখুন